b'\n_START_ARTICLE_\nAaku M\xc3\xa4ki\n_START_PARAGRAPH_\nAugust (Aaku) M\xc3\xa4ki (sukunimi aik. Giltig, k\xc3\xa4ytti my\xc3\xb6hemmin nime\xc3\xa4 Sampsa Luonnonmaa; 1. huhtikuuta 1865 Messukyl\xc3\xa4 \xe2\x80\x93 29. marraskuuta 1948 Paimio) oli suomalainen opettaja, toimittaja, kirjailija ja luontaishoitolan pit\xc3\xa4j\xc3\xa4._NEWLINE_Aaku M\xc3\xa4ki toimi 1800-luvun lopulla kansakoulunopettajana Tampereen Aleksanterin koulussa. H\xc3\xa4n oli mukana vuonna 1884 perustetun Raittiusyhdistys Liiton johdossa ja toimitti yhdistyksen julkaisemaa W\xc3\xa4in\xc3\xa4m\xc3\xb6inen-lehte\xc3\xa4 vuosina 1895\xe2\x80\x931906._NEWLINE_M\xc3\xa4ki kuului 1900-luvun alussa teosofian ja tolstoilaisuuden kannattajiin. H\xc3\xa4n p\xc3\xa4\xc3\xa4tti suurlakon j\xc3\xa4lkeen vuonna 1907 luopua opettajan ja toimittajan ty\xc3\xb6st\xc3\xa4 ja liittyi samana vuonna kristillispohjaista pasifismia kannattaneeseen Suomen Rauhanliittoon toimien liiton ensimm\xc3\xa4isen\xc3\xa4 asiamiehen\xc3\xa4. Aaku M\xc3\xa4ki muutti sittemmin nimekseen Sampsa Luonnonmaa ja h\xc3\xa4n perusti 1920-luvulla luontaishoitolan Paimioon. Paimioon luonnonparantola toimi kansanparantolana jossa hoidettiin v\xc3\xa4h\xc3\xa4varaisia mahdollisimman edullisin maksuin._NEWLINE_Sampsa Luonnonmaa piti luontaishoitolaa Paimiossa ja h\xc3\xa4n julkaisi my\xc3\xb6s luontaishoitoon liittyvi\xc3\xa4 kirjasia ja lentolehtisi\xc3\xa4. H\xc3\xa4n kuului Suomen Vegetaarisen Seuraan ja h\xc3\xa4n kirjoitti 1920-luvulla seuran painattamia lentokirjasia joissa vaadittiin rokotuspakon poistamista. Jatkosodan j\xc3\xa4lkeen 1944-1945 Luonnonmaan luontaishoitolan tiloissa toimi Suomessa v\xc3\xa4lirauhan ehtojen mukaisesti internoitujen Saksan ja Unkarin kansalaisten internointileiri. Luonnonparantolan toiminta p\xc3\xa4\xc3\xa4ttyi vuonna 1974 ja kaksikerroksinen tiilinen parantolarakennus purettiin vuonna 1987.'